Alfonsina Strada

Alfonsa Rosa María "Alfonsina" Morini, Alfonsina Strada goitizenarekin ezaguna (Castelfranco Emilia, 1891ko martxoaren 16a - Milan, 1959ko irailaren 13a) Italiako txirrindularia izan zen. Gizonezkoen probetan lehiatu zen lehen eta azken emakumea izan zen, esate baterako, 1917ko Lonbardiako Giroan eta 1924ko Italiako Giroan parte hartu zuen. Emakumezkoen kirolean aitzindaria izan zen.

 Biografia 

Alfonsa Rosa María, Carlo Morini-ren eta Virginia Marchesini-ren hamar seme-alabetatik bigarrena zen. Gurasoak landa lanean aritzen ziren Emilia lurraldean, eta ikasteko aukerarik ez zuten izan. Aitak utzitako bizikleta zahar batekin hasi zen lehiatzen hamalau urte zituela: etxetik alde egiten zuen inori ezer esan gabe eta igandeko mezara joaten zelakoan izaten ziren.

Amak jakin zuenean, lehiatzen jarraitzeko ezkondu eta etxetik alde egin beharko zuela esan zion eta horrela egin zuen: hamalau urte zituela ezkondu zen, 1905ean, Luigi Stradarekin, mekanikaria eta zizelaria zena. Milanera joan ziren biak eta ezkontzako opari gisa bizikleta bat lortu zuen gizonak, emaztearen jarraitzaile eta kudeatzaile bihurtuta.

1907an, hamazazpi urterekin, Turinera joan zen, bertan txirrinduraritzak jarraitzaileak zituen eta bizikletan ibiltzen ziren emakumezko gehiago ere baitziren. Lehietan Giuseppina Carignano ere irabazi zuen, "italiako txirrindulari onenaren" saria jasoz.

1911an, Moncarlierin, emakumezkoen mundu marka hautsi zuen 37 kilometro orduko eginez.

1917an, Lehen Mundu Gerra zelarik, Lombardiako Giroan eman zuen izena, Gaetano Belloni, Philippe Thys, Costante Girardengo eta Henri Pélissier gizonezkoekin batera lehiatuz. Alfonsina helmuga gurutzatu zuen azkenetarikoa izan zen, baina bere atzean hogei bat txirrindulari egon ziren amaitu ezinik.

1918ko Lombardiako Giroan eman zuen izena berriz ere, baina orduan hasierako hogeiren artean heldu zen. 

1924an, Italiako Giroan eman zuen izena. L´Aquila eta Perugia arteko etapan denbora gehiegi eman zuen eta lehiatzen utzi bazuten ere, klasifikazio orokorretik atera zuten. Milanen hasitako txapelketan 90 txirrindurari atera ziren, baina 30 batek baino ez zuten amaitu, haien artean zen Alfonsina Strada. Ordutik, emakumeek gizonekin batera lehiatzea debekatu zuten.

Garaiko matxismoa zela eta, Giroan ez zioten baimendu izena berriz ematen. Hala ere, bestelako txapelketetan lehiatzen jarraitu zuen, txirrindulari famatuen miresmena lortuz, besteak beste, Costante Girardengorena.

1956an, azkenekoz lehiatu eta irabazi zuen, 65 urterekin, Nova Milaneseko adinduentzako txapelketa batean.

Bere jabetzan zuen bizikletak konpontzeko tailer bati esker biziraun zuen 1959eko irailean motorrarekin istripua izan zuen arte.

 Sariak eta aitorpenak 

 Bere homenez, hainbat kalek bere izena dute, ez ordea bere jatorrizko herrian. 2018an, Il Messagero egunkariaren bitartez, Perugian Alfonsina Stradaren izena duen kalea eskatu zuen Ruggero Campi kazetariak.
 2004ean, Paolo Facchinetti idazleak Alfonsinaren istorioa idatzi zuen "Gli anni ruggenti di Alfonsina Strada" liburuan.
 2011an, Têtes des Bois, musika taledeak abesti bat eskaini zion, "Alfonsina e la bici".
 2014an, Italiako Giroak homenaldia egin zion: “Alfonsina arriverà comunque vada” ('Alfonsina iritsiko da, gerta ala gerta').

 Erreferentziak 

 Kanpo estekak 
 Têtes des Bois-en "Alfonsina e la bici" abestia
 1924ko Italiako Giroaren irudiak

Kategoria:Italiako txirrindulariak
Kategoria:Modenako probintziako biografiak
Kategoria:Milanen hildakoak